## Pravilnik o izmjenama i dopunama Pravilnika o pravima, uvjetima i načinu korištenja zdravstvene zaštite u inozemstvu

### NN 14/2010 (29.1.2010.), Pravilnik o izmjenama i dopunama Pravilnika o pravima, uvjetima i načinu korištenja zdravstvene zaštite u inozemstvu

HRVATSKI ZAVOD ZA ZDRAVSTVENO OSIGURANJE

351

Na osnovi članka 20. stavka 3. i 60. stavka 5. Zakona o obveznom zdravstvenom osiguranju (»Narodne novine« broj 150/08., 94/09. i 153/09.), članka 26. točke 9. i 16. Statuta Hrvatskog zavoda za zdravstveno osiguranje (»Narodne novine« broj 18/09.), Upravno vijeće Hrvatskog zavoda za zdravstveno osiguranje na 9. sjednici održanoj 28. siječnja 2010. godine, uz suglasnost ministra nadležnog za zdravstvo, donijelo je

PRAVILNIK

O IZMJENAMA I DOPUNAMA PRAVILNIKA O PRAVIMA, UVJETIMA I NAČINU KORIŠTENJA ZDRAVSTVENE ZAŠTITE U INOZEMSTVU

Članak 1.

U Pravilniku o pravima, uvjetima i načinu korištenja zdravstvene zaštite u inozemstvu (»Narodne novine« broj 50/09., 118/09. i 4/10.) u članku 22. stavak 8. mijenja se i glasi:

»(8) Prijedlog za upućivanje na liječenje u inozemstvo iz stavka 2. ovog članka doktor specijalist, odnosno liječnički konzilij ugovorne zdravstvene ustanove u kojoj se osigurana osoba liječi mogu dati samo u okviru svoje djelatnosti, a daju ga na tiskanici »Zahtjev i prijedlog za upućivanje na liječenje u inozemstvo« čiji je oblik i sadržaj tiskan uz ovaj Pravilnik i čini njegov sastavni dio.«

Iza stavka 8. dodaje se novi stavak 9. koji glasi:

»(9) Tiskanica iz stavka 8. ovog članka predstavlja ujedno i zahtjev osigurane osobe za upućivanje na liječenje u inozemstvo, te njezinu izjavu kojom svojim potpisom potvrđuje da je upoznata da prema odredbama ovog Pravilnika osigurana osoba koja na liječenje u inozemstvo ode bez rješenja Direkcije Zavoda nema pravo, unatoč podnijetom zahtjevu, ostvariti to liječenje na teret sredstava obveznog zdravstvenog osiguranja.«

Dosadašnje stavke 9., 10. i 11. postaju stavke 10., 11. i 12.

Dosadašnja stavka 12. koja postaje stavka 13. mijenja se i glasi:

»(13) Tiskanica »Zahtjev i prijedlog za upućivanje na liječenje u inozemstvo« iz stavka 8. ovog članka može se preuzeti s internetskih stranica Zavoda na adresi: »www.hzzo-net.hr.« pod »Tiskanice«.«

Članak 2.

U članku 23. u stavku 1. iza točke 9. dodaje se nova točka 10. koja glasi:

»10. potreba smještaja pratitelja uz dijete iz članka 25.a ovog Pravilnika i način podmirenja troškova smještaja"

Dosadašnja točka 10. postaje točka 11.

Članak 3.

Iza članka 25. dodaje se novi članak 25.a. koji glasi:

»Članak 25.a.

Iznimno, na osnovi prijedloga doktora specijalista, odnosno liječničkog konzilija ugovorne zdravstvene ustanove iz članka 22. stavka 2. ovog Pravilnika, te nalaza, mišljenja i ocjene liječničkog povjerenstva Direkcije Zavoda pravo na smještaj uz dijete koje se upućuje na liječenje u inozemstvo može se odobriti pratitelju iz članka 23. točke 6. ovog Pravilnika i to:

– majci djeteta ako je jedina prehrana djeteta majčino mlijeko ili ako postoji potreba dojenja djeteta

– jednom od roditelja ili osobi koja skrbi o djetetu mlađem od 5 godina ako to zahtijeva zdravstveno stanje djeteta.

Na teret sredstava obveznog zdravstvenog osiguranja osiguravaju se sredstva za smještaj iz stavka 1. ovog članka do maksimalnog iznosa po danu u visini dnevnice utvrđene Odlukom o visini dnevnice za službeno putovanje u inozemstvo za korisnike koji se financiraju iz sredstava Državnog proračuna, preračunato u kune prema srednjem tečaju Narodne banke Republike Hrvatske važećeg na dan obračuna tih troškova.«

Članak 4.

Od dana stupanja na snagu ovog Pravilnika, uz tiskanicu »Zahtjev i prijedlog za upućivanje na liječenje u inozemstvo« iz članka 1. ovog Pravilnika primjenjuju se i tiskanice prijedloga za upućivanje na liječenje u inozemstvo iz članka 4. Pravilnika o izmjeni Pravilnika o pravima, uvjetima i načinu korištenja zdravstvene zaštite u inozemstvu (»Narodne novine« broj 4/10.), a najduže do 31. ožujka 2010. godine.

Članak 5.

Ovaj Pravilnik stupa na snagu danom objave u »Narodnim novinama«.

Klasa: 025-04/10-01/3

Urbroj: 338-01-01-10-1

Zagreb, 28. siječnja 2010.

Predsjednik
Upravnog vijeća Hrvatskog zavoda
za zdravstveno osiguranje
mr. Dražen Jurković, dr. med., v. r.

![](dodatni/407102.jpeg)

![](dodatni/407103.jpeg)

Pravilnik, NN 14/2010-351